Na podlagi 48. člena Zakona o zdravstvenem varstvu in zdravstvenem zavarovanju (Uradni list RS, št. 20/04), 21. člena Zakona o lokalni samoupravi (Uradni list RS, št. 72/93, 57/94, 14/95, 26/97, 70/97, 10/98, 70/00 in 51/02) ter 18. člena  Statuta Občine Radeče (Uradni list RS, št. 37/99 48/02, 52/02-popr., 108/05), je Občinski svet Občine Radeče na 23. redni seji dne 25.01.2006 sprejel

P R A V I L N I K
    o načinu pridobitve pravice do plačila obveznega zdravstvenega zavarovanja iz proračuna Občine Radeče

I. SPLOŠNE DOLOČBE

1. člen

Na podlagi določil Zakona o zdravstvenem varstvu in zdravstvenem zavarovanju mora Občina Radeče za državljane Republike Slovenije, ki imajo stalno bivališče na območju Občine Radeče in ki niso zavarovani iz drugega naslova, plačevati obvezno zdravstveno zavarovanje za primer bolezni in poškodbe izven dela, v obliki prispevka, za zdravstvene storitve in povračila potnih stroškov (v nadaljevanju: obvezno zdravstveno zavarovanje). Prispevek se plača v pavšalnem znesku, ki ga določi Zavod za zdravstveno zavarovanje Slovenije.

2. člen

S tem pravilnikom se določajo kriteriji in postopek za pridobitev pravice do plačila obveznega zdravstvenega zavarovanja iz proračuna Občine Radeče.

3. člen

Pravico do plačila obveznega zdravstvenega zavarovanja iz proračuna Občine Radeče lahko pridobi občan, ki izpolnjuje naslednje pogoje:
    1. je državljan Republike Slovenije,
    2. ima stalno bivališče na območju Občine Radeče,
    3. ne more biti zavarovan iz drugega naslova.

Šteje se, da občan ne more biti zavarovan iz drugega naslova, kadar izpolnjuje naslednje pogoje:

· nima sklenjenega delovnega razmerja,

· na Zavodu RS za zaposlovanje ne prejema nadomestila oziroma denarne pomoči,

· nima dohodkov, s katerimi bi si sam poravnal obvezno zdravstveno zavarovanje oziroma njegovi dohodki ne presegajo cenzusa za pridobitev socialne pomoči,

· nima statusa študenta in nima lastnih sredstev, s katerimi bi si lahko sam poravnal obvezno zdravstveno zavarovanje,

· ne prejema sredstev iz Zavoda za pokojninsko in invalidsko zavarovanje,

· ni lastnik nepremičnin večje vrednosti, s katerimi ustvarja dohodke,

· nima možnosti zavarovanja po družinskem članu,

· nima prihrankov, s katerimi bi si lahko sam poravnal obvezno zdravstveno zavarovanje,

· ni lastnik premičnin večje vrednosti.

Večja vrednost je 18 minimalnih plač.

II. POSTOPKI

4. člen

Postopke za pridobitev pravice do plačila obveznega zdravstvenega zavarovanja iz proračuna Občine Radeče vodi in o njih odloča Občinska uprava Občine Radeče kot upravni organ.

5. člen

Občani vlagajo vloge za pridobitev pravice do plačila obveznega zdravstvenega zavarovanja iz proračuna Občine Radeče na obrazcu »Vloga za uveljavitev pravice do obveznega zdravstvenega zavarovanja po 21. točki 15. člena Zakona o zdravstvenem varstvu in zdravstvenem zavarovanju«, ki jo vložijo na naslov: Občina Radeče, Ulica Milana Majcna 1, 1433 Radeče.

Obrazec je sestavljen na način, ki omogoča pridobiti vse potrebne podatke za pravočasno in verodostojno rešitev vloge.

6. člen

Upravni organ ima v postopku obravnave vloge pravico preverjati podane podatke in zahtevati od vlagatelja potrebne dodatne podatke in potrdila, ki bodo dokazala upravičenost občana do pridobitve pravice do plačila obveznega zdravstvenega zavarovanja iz proračuna Občine Radeče.

Upravni organ vlogo obravnava in o njej odloči v skladu z določili Zakona o upravnem postopku z odločbo.

7. člen

Občan, ki pridobi pravico do plačila obveznega zdravstvenega zavarovanja iz proračuna Občine Radeče, mora Občini Radeče javiti vsako spremembo pogojev, na osnovi katerih je pridobil predmetno pravico, v roku 8 dni od njenega nastanka.

Na osnovi javljene spremembe Upravni organ izda sklep o prenehanju zavarovanja.
V primeru, da občan spremembe iz prvega odstavka tega člena ne javi v roku 8 dni od nastanka spremembe, je dolžan vrniti stroške zavarovanja za obdobje od nastale spremembe.                                           

8. člen

Zoper odločbo ali sklep je možna pritožba, ki jo občan vloži v roku osmih dni po sprejemu odločbe ali sklepa na naslov: Občina Radeče, Ulica Milana Majcna 1, 1433 Radeče.
    O pritožbi odloča župan Občine Radeče.

9. člen

Na podlagi izdanih odločb in sklepov Občina Radeče prijavlja in odjavlja občane iz obveznega zdravstvenega zavarovanja pri Zavodu za zdravstveno zavarovanje Slovenije in poravnava stroške obveznega zdravstvenega zavarovanja po tem pravilniku.
    Sredstva za pokrivanje stroškov obveznega zdravstvenega zavarovanja Občina Radeče zagotavlja na posebni proračunski postavki.

III. PREHODNI IN KONČNI DOLOČBI

10. člen

Občani, ki jim je Občina Radeče zagotavljala plačilo obveznega zdravstvenega zavarovanja pred uveljavitvijo tega pravilnika, so dolžni vložiti vlogo po tem pravilniku v roku 30 dni od njegove uveljavitve, v nasprotnem primeru jih Občina Radeče odjavi iz obveznega zdravstvenega zavarovanja pri Zavodu za zdravstveno zavarovanje Slovenije.

11. člen

Ta pravilnik začne veljati osmi dan po objavi v Uradnem listu RS.

